Title: กฎกระทรวง ฉบับที่ 4 (พ.ศ. 2531) ออกตามความในพระราชบัญญัติควบคุมกิจการเทปและวัสดุโทรทัศน์ พ.ศ. 2530

กฎกระทรวง

กฎกระทรวง
ฉบับที่
๔ (พ.ศ. ๒๕๓๑)
ออกตามความในพระราชบัญญัติควบคุมกิจการเทปและวัสดุโทรทัศน์
พ.ศ.
๒๕๓๐
----------------

                        อาศัยอำนาจตามความใน
มาตรา ๑๐ และมาตรา ๔๓ แห่งพระราชบัญญัติ
ควบคุมกิจการเทปและวัสดุโทรทัศน์ พ.ศ. ๒๕๓๐
รัฐมนตรีว่าการกระทรวงมหาดไทย
ออกกฎกระทรวงไว้ ดังต่อไปนี้
                        เทปหรือวัสดุโทรทัศน์ที่ผู้ได้รับใบอนุญาต
ตามมาตรา ๖ จะมีไว้ในสถานที่
ประกอบกิจการของตนได้ จะต้องมีการแสดงตรา และหมายเลขรหัส
ดังต่อไปนี้
                        (๑)
ตรา ให้มีลักษณะเป็นรูปวงรี ภายในตรามีข้อความว่า "อนุญาต" และชื่อของ
จังหวัดที่เจ้าพนักงานผู้ตรวจประจำอยู่ โดยมีชนิดและการใช้
ดังนี้
                        ตราชนิดที่หนึ่ง
ขนาดส่วนกว้าง ๑ เซนติเมตร ส่วนยาว ๒ เซนติเมตร 
ให้เจ้าพนักงานผู้ตรวจใช้ประทับลงบนฉลากซึ่งจะติดไว้บนตลับเทปหรือวัสดุโทรทัศน์
                        ตราชนิดที่สอง  ขนาดส่วนกว้าง  ๑๐  เซนติเมตร
ส่วนยาว ๑๖ เซนติเมตร 
ให้เจ้าพนักงานผู้ตรวจใช้อัดหรือบันทึกลงในเนื้อเทปหรือวัสดุโทรทัศน์ที่ตอนต้น
ตอนกลาง 
และตอนปลายของเทปหรือวัสดุโทรทัศน์โดยใช้วิธีการถ่ายด้วยกล้องถ่ายเทปหรือวัสดุโทรทัศน์
หรือวิธีอื่นใด
เพื่อให้ปรากฏเห็นเป็นภาพเมื่อได้ฉายเทปหรือวัสดุโทรทัศน์นั้น
                        (๒)
หมายเลขรหัส ประกอบด้วยตัวอักษรย่อของแต่ละจังหวัดและหมายเลข
เรียงตามลำดับ
โดยเริ่มตั้งแต่หมายเลขหนึ่งเป็นต้นไปให้เจ้าพนักงานผู้ตรวจใช้ประทับ
ลงบนฉลากแล้วติดไว้บนตลับเทปหรือวัสดุโทรทัศน์
และให้อัดหรือบันทึกลงในเนื้อเทปหรือ
วัสดุโทรทัศน์ด้วยเช่นเดียวกับตราชนิดที่สอง
เว้นแต่ในกรณีการแสดงหมายเลขรหัสสำหรับ
เขตท้องที่จังหวัดอื่นซึ่งมิใช่เขตท้องที่ของเจ้าพนักงานผู้ตรวจ
ให้นายทะเบียนประจำจังหวัดนั้น
ประทับลงฉลากแล้วติดไว้บนตลับเทปหรือวัสดุโทรทัศน์โดยไม่ต้องอัดหรือบันทึกลงในเนื้อเทป
หรือวัสดุโทรทัศน์ด้วย

                                                ให้ไว้
ณ วันที่ ๒๑ กรกฎาคม พ.ศ. ๒๕๓๑

พลเอก ประจวบ สุนทรางกูร
                                                  รัฐมนตรีว่าการกระทรวงมหาดไทย

+---------------------------------------------------------------------------------------------------+
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มาตรา ๑๐ แห่งพระราช
บัญญัติควบคุมกิจการเทปและวัสดุโทรทัศน์ พ.ศ. ๒๕๓๐
บัญญัติให้เทปหรือวัสดุโทรทัศน์
ที่ผู้ได้รับใบอนุญาต ตามมาตรา ๖
จะมีไว้ในสถานที่ประกอบกิจการของตนได้ จะต้องมีการแสดง
ตราและหมายเลขรหัสตามหลักเกณฑ์และวิธีการที่กำหนดในกฎกระทรวง
สมควรกำหนด
หลักเกณฑ์และวิธีการสำหรับการแสดงตราและหมายเลขรหัสดังกล่าว
จึงจำเป็นต้องออกกฎ
กระทรวงนี้

[รก.๒๕๓๑/๑๑๗/๑๓พ/๒๒ กรกฎาคม ๒๕๓๑]